**MISSAE PRO ALIQUIBUS LOCIS**

**Feria V**

*infra Octavam Sacratissimi Cordis Jesu*

Eucharistici Cordis Jesu

*\* In Missis Votivis extra Tempus Paschale omittuntur Allelúja ad Introitum, Offertorium et Communionem.*

***Ant . ad Introitus Joann. 13, 1***

SCIENS Jesus quia venit hora ejus ut tránseat ex hoc mundo ad Patrem: cum dilexísset suos, qui erant in mundo, in finem diléxit eos. Allelúja, allelúja. **Ps. 97, 1** Cantáte Dómino cánticum novum: quia mirabília fecit. **V** Glória Patri.

**Oratio**

DÓMINE Jesu Christe, qui divítias amóris tui erga hómines effúndens Eucharístiae Sacraméntum condidísti: da nobis, quaésumus ; ut amantíssimum Cor tuum dilígere, et tanto Sacraménto digne semper uti valeámus: Qui vivis.

**Léctio Epístolae beáti Pauli Apóstoli ad Ephésios.**

**Ephes. 3, 8-19**

FRATRES: Mihi ómnium sanctórum mínimo data est grátia haec, in géntibus evangelizáre investigábiles divítias Christi: et illumináre omnes, quae sit dispensátio sacraménti abscónditi a saéculis in Deo, qui ómnia creávit: ut innotéscat principátibus et potestátibus in caeléstibus per Ecclésiam, multifórmis sapiéntia Dei: secúndum praefinitiónem saeculórum, quam fecit in Christo Jesu Dómino nostro, in quo habémus fidúciam, et accéssum in confidéntia per fidem ejus. Propter quod peto ne deficiátis in tribulatiónibus meis pro vobis ; quae est glória vestra. Hujus rei grátia flecto génua mea ad Patrem Dómini nostri Jesu Christi, ex quo omnis patérnitas in caelis et in terra nominátur: ut det vobis secúndum divítias glóriae suae, virtúte corroborári per Spíritum ejus in interiórem hóminem: Christum habitáre per fidem in córdibus vestris: in caritáte radicáti et fundáti: ut possítis conprehéndere, cum ómnibus sanctis, quae sit latitúdo, et longitúdo, et sublímitas et profúndum: scire étiam supereminéntem sciéntiae caritátem Christi, ut impleámini in omnem plenitúdinem Dei.

**Graduale Isai. 12, 6**

Exsúlta et lauda habitátio Sion, quia magnus in médio tui Sanctus Israël. **V** **Ibid., 4** Notas fácite in pópulis adinventiónes ejus.

Allelúja, allelúja. **V Zach. 9, 17** Quid bonum ejus est, et quid pulchrum ejus, nisi fruméntum electórum et vinum gérminans vírgines ? Allelúja.

*In Missis votivis post Septuagesimam, omissis Allelúja et Versu sequenti, dicitur*

**Tractus Ps. 35, 8-10**

Fílii hóminum in tégmine alárum tuárum, Dómine, sperábunt. V Inebriabúntur ab ubertáte domus tuae: et torrénte voluptátis tuae potábis eos. **V** Quóniam apud te est fons vitae: et in lúmine tuo vidébimus lumen.

*Tempore autem Paschali omittitur Graduale, et ejus loco dicitur:*

Allelúja, allelúja. **V Zach. 9, 17** Quid bonum ejus est, et quid pulchrum ejus, nisi fruméntum electórum et vinum gérminans vírgines ? Allelúja. **V Ps. 67, 4 et 11** Justi epuléntur, et exsúltent in conspéctu Dei. Parásti in dulcédine tua páuperi, Deus. Allelúja.

+ **Sequéntia sancti Evangélii secúndum Lucam.** **Luc. 22, 15-20**

IN illo témpore: Dixit Jesus discípulis suis: Desidério desiderávi hoc pascha manducáre vobíscum, ántequam pátiar. Dico enim vobis, quia ex hoc non manducábo illud, donec impleátur in regno Dei. Et accépto cálice, grátias egit, et dixit: Accípite et divídite inter vos. Dico enim vobis quod non bibam de generatióne vitis, donec regnum Dei véniat. Et accépto pane, grátias egit, et fregit, et dedit eis, dicens: Hoc est corpus meum, quod pro vobis datur: hoc fácite in meam commemoratiónem. Simíliter et cálicem, postquam cenávit, dicens: Hic est calix novum testaméntum in sánguine meo, qui pro vobis fundétur. **Credo**.

**Ant. ad Offertorium Ps. 30, 20**

Quam magna multitúdo dulcédinis tuae, Dómine, quam abscondísti timéntibus te ! Allelúja.

**Secreta**

TUÉRE nos, Dómine, tua tibi holocáusta offeréntes: ad quae ut fervéntius corda nostra praeparéntur, flammis adúre tuae divínae caritátis: Qui vivis.

*Praefatio de Sacratissimo Corde Jesu.*

**Ant. ad Communionem Matth. 28, 20**

Ecce ego vobíscum sum ómnibus diébus usque ad consummatiónem saéculi: dicit Dóminus. Allelúja.

**Postcommunio**

DIVÍNIS donis Cordis tui satiáti: quaésumus, Dómine Jesu, ut in tui semper amóre permanére et usque in finem créscere mereámur: Qui vivis.